Brendan Leipsic, útočník Washingtonu Capitals, si poriadne zavaril. Unikol totiž súkromný čet z Instagramu, v ktorom používal vulgarizmy, sexuálne nevhodné komentáre o váhe ľudí, hlúpe poznámky na svojich spoluhráčov z útoku Garneta Hathawaya a Nica Dowda či slová o kokaíne.
Konverzácia, ktorej sa zúčastnil aj Jack Rodewald, hrajúci na farme Floridy, unikla na svetlo sveta včera. Čoskoro bola odsúdená aj klubom Washington Capitals: "Sme si vedomí neakceptovateľných a útočných komentárov Brendana Leipsica v súkromnej konverzácii na sociálnej sieti. Budeme túto záležitosť riešiť interne."
Nikto nevie, ako to Caps vyriešia, no je možné, že hrozí 25-ročnému forvardovi vylúčenie z klubu a možno z celej súťaže. Za prehrešky sa totižto v NHL pyká. Keď boli Sláva Vojnov či Patrik Bartošák udaní za domáce násilie, okamžite si mohli zbaliť veci a odísť.
Vyhlásenie vydala i samotná súťaž: "Národná hokejová liga ostro odsudzuje nevhodné a trestuhodné poznámky od Brendana Leipsica a Jacka Rodewalda v súkromnom skupinovom čete, ktoré sa udiali na sociálnej sieti. V našej lige nie je miesto na takéto vyhlásenia, postoje či správanie. Preriešime toto neospravedlniteľné správanie s klubmi a zainteresovanými hráčmi."
Brendan Leipsic k situácii napísal toto: "Včera bol hacknutý účet môjho priateľa na Instagrame a nejaký človek nechal v obehu obrázky, ktoré ukazujú súkromnú konverzáciu, ktorej som bol súčasťou. Plne uznávam, ako nevhodné a útočné moje komentáre sú a úprimne sa ospravedlňujem každému za moje konanie. Som odhodlaný stať sa lepšou osobou tým, že si zoberiem čas na to, aby som zistil, ako sa pohnúť vpred vhodnou, zmysluplnou cestou. Naozaj mi to je ľúto."
Leipsic sa v onom čete vysmieval z váhy manželiek niektorých protrihráčov. Obul sa napríklad do manželky Tannera Pearsona, o ktorej vyhlasoval nechutné veci. Napísal: "Pozrite sa, aká tučná je Pearsonova žena." Spoluhráčov z útoku označil za "lúzrov". Pokračoval aj inými urážlivými komentármi na adresu žien. Podobne nevhodnými slovami označoval aj protihráčov, napríklad Jaka Virtanena z Vancouveru Canucks.